หุ้นโซลปิดลบ 0.61% วิตกรองปธ.ซัมซุงถูกหมายจับ
หุ้นโซลปิดลบ 0.61% วิตกรองปธ.ซัมซุงถูกหมายจับ
16 ม.ค. 2560

ดัชนีคอมโพสิตตลาดหุ้นเกาหลีใต้ปิดลบในวันนี้ โดยดัชนีคอมโพสิตตลาดหุ้นเกาหลีใต้ (KOSPI) ลดลง 12.62 จุด หรือ -0.61% ปิดที่ 2,064.17 จุด โดยหุ้นซัมซุง อิเล็คโทรนิคส์ ร่วงนำตลาด หลังจากมีการออกหมายจับรองประธานบริษัทซัมซุง กรุ๊ป ขณะที่เงินวอนอ่อนค่าเมื่อเทียบดอลลาร์สหรัฐ
หุ้นซัมซุง อิเลคโทรนิคส์ ร่วงลงอย่างหนัก หลังจากกลุ่มทนายความอิสระเกาหลีใต้ซึ่งทำหน้าที่ตรวจสอบเรื่องอื้อฉาวของประธานาธิบดีปาร์ค กึน เฮ ได้ขอหมายจับนายลี แจ ยอง รองประธานบริษัทซัมซุง กรุ๊ป กลุ่มธุรกิจครอบครัวขนาดใหญ่ที่สุดของประเทศ ฐานความผิดในคดีอาญา และการติดสินบน
ทั้งนี้ มีการตั้งข้อสงสัยว่าบริษัทซัมซุงให้ความช่วยเหลือทางด้านการเงินแก่นางชเว ซุน ชิล คนสนิทของประธานาธิบดีปาร์ค กึน เอ รวมถึงบุตรสาว เพื่อแลกกับการสนับสนุนจากกองทุนบำเหน็จบำนาญแห่งชาติในการควบรวมกิจการของ 2 บริษัทในเครือซัมซุงเมื่อเดือนก.ค. ปีที่แล้ว